19/02/2018 | Administración LocalMunicipal
Vimianzo
Aprobación definitiva do Regulamento de organización e funcionamento da Escola Infantil Municipal do Concello de Vimianzo

O Pleno do Concello, na sesión extraordinaria celebrada o 19 de decembro de 2017, aprobou inicialmente a modificación do Regulamento de organización e funcionamento da Escola Infantil Municipal do Concello de Vimianzo, que se eleva automáticamente a definitivo ao non terse presentado alegacións no trámite de exposición pública tras o anuncio de aprobación inicial publicado no BOP n.º 243 do 26 de decembro de 2017; o texto íntegro da cal faise público, para o seu xeral coñecemento e en cumprimento do disposto no artigo 70.2 da Lei 7/1985, do 2 de abril, Reguladora das Bases do Réxime Local. REGULAMENTO DE ORGANIZACIÓN E FUNCIONAMENTO DA ESCOLA INFANTIL MUNICIPAL DO CONCELLO DE VIMIANZO CAPÍTULO I.–DATOS DO CENTRO Artigo 1.–Definición do centro. O presente regulamento ten por obxecto establecer o funcionamento interior da Escola Infantil Municipal (EIM) “Os Vimianziños” do Concello de Vimianzo, segundo as determinacións da Lei 13/2008, do 3 de decembro, de Servizos Sociais de Galicia, Decreto 329/2005, do 28 de xullo, polo que se regulan os centros de menores e os centros de atención á infancia, Decreto 99/2012, do 16 de marzo, polo que se regulan os servizos sociais comunitarios e o seu financiamento, Decreto 254/2011, do 23 de decembro, polo que se regula o réxime de rexistro, autorización, acreditación e a inspección dos servizos sociais en Galicia, Decreto 330/2009, do 4 de xuño, polo que se establece o currículo na educación infantil na Comunidade Autónoma de Galicia e do regulamento de réxime interior da Escola Infantil Municipal “Os Vimianziños”, do Concello de Vimianzo e demais normativa de aplicación. A EIM “Os Vimianziños” do Concello de Vimianzo configúrase como un equipamento diúrno, de servizos á comunidade de carácter socioeducativo dirixido á poboación infantil de 0 a 3 anos. Cumpre unha función eminentemente social e educativa, proporcionando unha atención integral sen distinción de raza, sexo ou condición social ou económica, a través dun programa global que garanta o pleno desenvolvemento físico, intelectual, afectivo, social e moral das nenas/os. A EIM cooperará estreitamente coas nais/pais, titoras/es ou representantes legais co fin de facilitar a conciliación da vida familiar e laboral e acadar a mellor integración entre o centro e as familias. CAPÍTULO II.–FUNCIONAMENTO Artigo 2.–Obxectivos. Son obxectivos específicos da EIM: – Promover e fomentar o desenvolvemento integral das nenas e dos nenos e a aprendizaxe das habilidades cognitivas e creativas. – Facilitar a conciliación da vida laboral e familiar. – Facilitar o desenvolvemento de valores individuais e sociais básicos: cooperación, solidariedade, igualdade, respecto, etc. – Lograr un equilibrio afectivo satisfactorio. – Respectar a singularidade e diversidade das crianzas. – Posibilitar a integración progresiva das nenas e nenos na cultura do seu medio. – Crear un ambiente que favoreza o desenvolvemento individual e en grupo nas actitudes e nas actividades diarias. – Facilitar a adquisición progresiva de hábitos de orde, limpeza e conservación dos materiais, facendo uso axeitado dos mesmos. – Facilitar a integración das nenas e dos nenos con necesidades educativas especiais. – Empregar o galego como idioma oficial. – Potenciar a coeducación para eliminar as manifestacións mais evidentes de sexismo na escola, tales como: as relacións interpersoais entre nenas e nenos, a distribución de tarefas entre o alumnado e entre o profesorado, a utilización de tempos, espazos e recursos, e o uso dunha linguaxe non sexista. – Estes obxectivos deberán ser desenvolvidos no proxecto educativo que elaborará a EIM. Artigo 3.–Capacidade e distribución. A Escola Infantil Municipal “Os Vimianziños” ten capacidade para 41 nenas/os de tres meses a 3 anos en presenza simultánea e tres unidades autorizadas, unha para cada tramo de idade. A distribución das diferentes unidades estará en todo caso conforme á normativa vixente e de acordo co que se establece neste regulamento en canto á distribución por unidades quedando da seguinte maneira: Núm. de unidades: 3 Primeiro ciclo de Educación Infantil: 0 a 3 anos. Reservarase unha praza por unidade do total das prazas dispoñibles no centro para ingresos de máxima urxencia. Terán a consideración de ingresos urxentes aqueles nos que concorran circunstancias socioeconómicas, familiares ou doutra índole que requiran dunha intervención inmediata. No caso de que as prazas reservadas por este motivo non estean ocupadas, poderase facer uso delas de maneira ordinaria, pero sempre condicionado este uso a causar baixa por unha situación de máxima urxencia. No caso de non existir demanda suficiente para formar un ou varios grupos do mesmo nivel de idade, as/os nenas/os poderán ser agrupados conforme á seguinte proporción: a) Modelo 1. Nenas/os de ata 2 anos: 1 unidade de 10 nenas/os. Nenas/os maiores de 2 anos: 1 unidade de 20 nenas/os. b) Modelo 2.1 unidade de 15 nenas/os con idades comprendidas entre 0 e 3 anos. Nos intervalos da xornada nos que exista unha ausencia significativa de nenas/os no centro, poderase modificar a distribución das unidades autorizadas pola de agrupamentos. A EIM poderá establecer a organización dos grupos de acordo co seu proxecto educativo e coa súa proposta organizativa sen poder superar en ningún momento o número máximo de nenas/os determinados nos apartados anteriores. Artigo 4.–Sistema de admisión e baixas.4.1. Destinatarias/os. Poboación infantil de 0 a 3 anos.4.2. Condicións. Poderán solicitar praza na Escola Infantil Municipal as nais/pais, titoras/es ou representantes legais de nenas/os que cumpran os seguintes requisitos: a) Nenas/os que estean nados no momento de presentar a solicitude. b) A idade mínima de incorporación ao centro será de 3 meses cumpridos, salvo situacións especiais e previo informe do equipo técnico da área de Benestar Social. Idade máxima: as nenas e nenos poderán ser usuarias/os do servizo ata o momento no que lle corresponda a incorporación á Educación Infantil do segundo ciclo. Neste caso poderán permanecer na escola infantil ata o derradeiro día do correspondente curso escolar. c) Estar ao corrente das cotas mensuais na data de presentación da solicitude, no caso de nenas/os usuarias/os do servizo da EIM en cursos anteriores. Poderanse integrar escolares con diversidade funcional, en función das dispoñibilidades dos recursos humanos e materiais adecuados, e excepcionalmente nenas/os maiores de tres anos respectando o seu desenvolvemento evolutivo por enriba da idade biolóxica, previo informe do equipo de valoración de discapacidades correspondente. En ningún caso poderá haber máis dunha/dun nena/o de integración por aula. Para efectos de ratio estas prazas contabilizaranse como dúas.4.3. Procedemento.4.3.1. Adxudicación das prazas. Durante o mes de marzo de cada ano abrirase o período para solicitar praza na escola para o vindeiro curso. As solicitudes deberán ser presentadas, en todo caso, no modelo oficial que se recolle no anexo I deste regulamento, debidamente cuberto e asinado. Presentaranse no Rexistro Xeral no Concello de Vimianzo ou en calquera dos modos establecidos no artigo 16 da Lei 39/2015, do 1 de outubro, de Procedemento Administrativo Común das Administracións Públicas. A adxudicación das prazas existentes na EIM realizarase atendendo aos seguintes criterios de prioridade: Grupo 1: unidades familiares empadroadas no Concello de Vimianzo. Enténdese por unidade familiar a formada pola nai e/ou pai ou titor/a e fillas/os menores de dezaoito anos ou maiores de dezaoito anos afectados por unha discapacidade igual ou superior ao 33%. Na adxudicación de prazas seguirase a seguinte orde de prelación: 1.1.–Co obxecto de darlle continuidade ás persoas usuarias matriculadas no curso anterior, terán preferencia as solicitantes que formalizaran a súa matrícula antes 1 de xaneiro de cada ano, e fagan un uso efectivo e continuado da praza ata o 30 de xuño do ano en curso, agás aquelas/es nenas/os que por razóns do cumprimento da idade mínima dos tres meses, non puideran ter solicitada a praza con anterioridade. Non obstante, en ningún momento terán garantido o tipo de xornada nin os servizos complementarios solicitados.1.2.–Aquelas solicitudes de novo ingreso de nenas/os que xa teñen un irmán/á no centro, e seguidamente, aquelas solicitudes presentadas de forma conxunta de 2 ou máis irmáns, garantido nestes casos que o grupo de irmáns teñan a mesma xornada.1.3.–Todas as demais solicitudes que pertenzan a unidades familiares empadroadas no Concello de Vimianzo. A asignación das prazas dentro de cada un dos subgrupos anteriores farase de maneira independente atendendo á puntuación obtida no baremo de maior a menor. Grupo 2: Unidades familiares non empadroadas no Concello de Vimianzo. Para o resto de solicitudes seguirase a seguinte orde de prelación: 2.1.–As solicitantes nas que parte da unidade familiar estea empadroada no Concello de Vimianzo.2.2.–Fillas/os de persoas que, estando empadroadas noutro concello, os dous proxenitores desempeñen o seu posto de traballo no termo municipal de Vimianzo.2.3.–Fillas/os de persoas que, estando empadroadas noutro concello, un dos dous proxenitores desempeñe o seu posto de traballo no termo municipal de Vimianzo. Todas as situacións anteriores terán que estar debidamente acreditadas.2.4.–Nenas e nenos doutros concellos. A asignación das prazas dentro de cada un dos subgrupos anteriores farase de maneira independente atendendo á puntuación obtida no baremo de maior a menor.4.3.2. Asignación de xornada. A asignación das distintas xornadas e do servizo de comedor realizarase conforme aos seguintes criterios, tendo en conta os grupos anteriores: Criterio 1: todas as solicitudes que estean englobadas dentro do grupo 1, e dentro destas seguirase a orde que estableza a puntuación do baremo de maior a menor. Criterio 2: todas as solicitudes que estean englobadas dentro do grupo 2, asignaránselle en atención á puntuación obtida en cada un dos subgrupos de maior a menor. No caso de expedientes con igual puntuación, terán preferencia, en primeiro lugar, as solicitudes de xornada completa con servizo de comedor e logo, as solicitudes de xornada completa sen comedor fronte as solicitudes de media xornada con comedor e seguidamente sen comedor. Unha vez aplicado este criterio, daráselle prioridade á renda per cápita máis baixa. Aqueles expedientes que non obtiveran praza nas condicións sinaladas na solicitude, adxudicaráselle, de ser posible, outra praza cun servizo alternativo sempre e cando indiquen no impreso de solicitude que aceptan esta opción. Igualmente pasarán a formar parte da listaxe de agarda. As solicitudes de praza presentadas serán tramitadas e valoradas co obxecto de adxudicarlle unha praza na escola infantil xunto coa xornada que lle corresponda. De non haber praza vacante, a solicitude pasará a formar parte da listaxe de agarda, sempre que a solicitante o manifestara expresamente.4.4. Lugar e prazo de presentación de solicitudes de praza. O prazo de presentación de solicitudes de praza na EIM será do 1 ao 31 de marzo de cada ano. As solicitudes presentaranse no Rexistro Xeral no Concello de Vimianzo ou en calquera dos modos establecidos no artigo 16 da Lei 39/2015, do 1 de outubro, de Procedemento Administrativo Común das Administracións Públicas, segundo o formulario que se achega como anexo I ao presente regulamento. Xunto coa solicitude deberase achegar a documentación indicada na base 4.5, co fin de acreditar cada unha das circunstancias socio-familiares, laborais e económicas para ser adxudicataria/o da praza. As solicitudes presentadas fóra de prazo e antes do inicio do curso escolar pasarán a formar parte da listaxe de agarda, en función da dispoñibilidade de prazas na escola, e serán baremadas a partires do día 19 de cada mes.4.5. Documentación requirida. As/os solicitantes de praza na EIM achegarán, xunto coa solicitude, a seguinte documentación: A) Documentación xustificativa da situación familiar: – Fotocopia do documento de identidade da nai e do pai, titoras/es ou representantes legais da nena/o. – Fotocopia do libro de familia. – Certificado de empadroamento da unidade familiar; no caso de que estean empadroados no municipio de Vimianzo, o concello expedirá os certificados de oficio. B) Documentación xustificativa da situación económica e laboral da unidade familiar: – Xustificación da ocupación actualizada (no caso de persoas traballadoras por conta allea: copia da última nómina, certificación da empresa ou vida laboral; no caso de persoas traballadoras por conta propia ou autónomas: copia do último recibo do pagamento da cota á Seguridade Social no Réxime espacial de traballadores por conta propia ou da correspondente mutualidade). – Certificación expedida polo Servizo Público de Emprego (SEPE), acreditativa das prestacións percibidas, de ser o caso, ou de estar inscrita/o como demandante de emprego. – Os pais, titoras/es ou representantes legais da nena/o deberán achegar, xunto coa solicitude, o modelo de autorización debidamente cuberto e asinado para poder obter os seus datos fiscais referidos ó ano que determine o concello para cada curso escolar, que por norma xeral vai ser sempre o referido ao ano anterior ao exercicio que se declare. A presentación da solicitude de praza comportará a autorización para obter da Axencia Estatal da Administración Tributaria (AEAT) e da Consellería de Facenda, os datos de carácter tributario necesarios para a determinación da renda da unidade familiar. – No caso de nulidade matrimonial, separación ou divorcio, presentarase a renda de quen exerza a garda e custodia. C) Outros documentos acreditativos de todas aquelas situacións que, segundo o baremo, sexan susceptíbeis de puntuación: – Certificado do grao de discapacidade ou dependencia, se é o caso, e informe dos servizos especializados na materia sobre a necesidade de integración na escola infantil da nena/o para a/o que se solicita a praza. – Informe do equipo técnico da área de Benestar Social, nos supostos nos que sexa necesario por razón da especial situación socioeconómica ou socio-familiar. – Documentación acreditativa de situacións tales como: separación de feito do cónxuxe ou parella, vítima de violencia de xénero, abandono do fogar e xustificante de calquera outra circunstancia socio-familiar alegada. Enténdese por familia monoparental a unidade familiar formada por unha única persoa proxenitora que non conviva con outra persoa coa cal manteña unha relación análoga á conxugal e sempre que a outra persoa proxenitora non contribúa economicamente ó seu sustento. Se a solicitude achegada non reunise todos os requisitos establecidos, requirirase á/ao interesada/o para que emende a falta ou acompañe os documentos preceptivos, coa indicación de que, se así non o fixese, teráselle por desistido da súa petición, previa resolución, concedéndolle un prazo para isto de 10 días hábiles a partir da data de finalización de presentación de solicitudes. Toda a documentación debe estar actualizada e en vigor para que se poida proceder á baremación do expediente. Pode achegarse copia simple. Cando se trate dunha solicitude para a renovación de praza, achegarase só aquela documentación que permita actualizar a situación da unidade familiar que incida no baremo e no cálculo de custe de praza, sen necesidade de achegar a que xa figura no expediente da nena/o.4.6. Relación provisional de admitidas/os. A Comisión de Baremación, Cooordinación e Seguimento da EIM será a competente para efectuar a proposta inicial da listaxe provisional de admitidas/os e excluídas/os, correspondendo a resolución ao órgano competente. Esta resolución publicarase no taboleiro de anuncios do concello, no taboleiro da EIM, e poderase consultar na páxina web do Concello de Vimianzo (www.vimianzo. gal). 4.7. Reclamacións. As solicitantes que o desexen poderán efectuar as reclamacións que estimen oportunas no prazo de 10 días hábiles, contados a partires do día seguinte a data de publicación da relación provisional, ao abeiro do establecido na Lei 39/2015, do 1 de outubro, de Procedemento Administrativo Común das Administracións Públicas.4.8. Relación definitiva de admitidas/os. Unha vez estudadas pola Comisión de Baremación, Coordinación e Seguimento da EIM todas as reclamacións presentadas, emitirá informe motivado ao respecto, que se elevará ao órgano competente para resolver: A resolución pola que se aprobe relación definitiva de admitidas e da listaxe de agarda no taboleiro do concello e no da EIM, coa puntuación obtida, podéndose consultar tamén na páxina web do concello.4.9. Prazo e documentación para a formalización da matrícula na EIM. As persoas admitidas disporán de 15 días naturais para matricularse, computados a partires do día seguinte á publicación da listaxe definitiva, e deberán achegar a seguinte documentación complementaria (copia simple): – Copia da tarxeta sanitaria da/do menor e do carné de vacinacións actualizado. – Informe médico conforme a nena/o non padece ningunha enfermidade infecto-contaxiosa. – 4 fotografías tamaño carné actualizadas. – Autorización por escrito das persoas que poden recoller á/ao menor. – Impreso de domiciliación bancaria. – Xustificante de ingreso da cota de matrícula. – Modelo de aceptación das bases do presente Regulamento e do Regulamento de Réxime Interior da escola así como da demais normativa de aplicación (a non aceptación das mesmas implica a imposibilidade de realizar a matrícula no centro). – Autorizacións para o tratamento informático dos datos, para a toma de material fotográfico e audiovisual, para a toma da medicación, así como calquera outra documentación que a dirección da EIM estime necesario para o correcto funcionamento da EIM. Se finalizado o prazo de matrícula, esta non fose formalizada, decaerá o dereito á praza obtida, pasando a formar parte da listaxe de agarda, se así o manifesta na solicitude. Calquera indicio de cambio non declarado, distorsión ou falseamento da situación socio-familiar, da situación laboral, da situación da vivenda ou da situación económica reflectidas na solicitude, poderá dar lugar a que se inicie de oficio un expediente de comprobación dos datos referidos. Coa apertura deste expediente nomearase instrutor/a e secretario/a (de ser preciso pola complexidade das actuacións), quen elaborará un informe-proposta que será elevado á Comisión de Baremación, Coordinación e Seguimento da EIM para o seu análise. Poderase requirir á solicitante os documentos que se consideren precisos para a resolución do expediente. Só se terán en conta a efectos de analizar o expediente os extremos alegados cos documentos arriba indicados. No momento do ingreso abrirase un expediente persoal no que constarán, con carácter confidencial, os datos de filiación, enderezo, teléfonos para avisos en casos de urxencia, así como cantas circunstancias aconsellen unha atención diferenciada.4.10. Baremo de admisión. A) SITUACIÓN LABORAL. a.1.–Situación laboral: ACTIVA/O. Para situacións nas que exista un contrato laboral de 20 ou máis horas semanais. Puntuarase de 2 a 6 puntos (por cada proxenitor, titor ou representante legal) nos seguintes intervalos de meses traballados antes do día 1 do mes no que se presente a solicitude do ano en curso:  Máis de 12 meses = 6 puntos  De 6 a 12 meses = 4 puntos  Menos de 6 meses= 2 puntos a.2.–Situación laboral: DESEMPREGADA/O. Aquelas persoas que se atopen en situación de desemprego ou de mellora de emprego. – Nai: 1 punto – Pai: 1 punto A situación de persoa desempregada valorarase coa certificación expedida polo órgano correspondente de que se atopa nunha situación de desemprego no momento de achegar a documentación. No caso de familias monoparentais adxudicaráselles a puntuación do epígrafe correspondente multiplicado por 2. B) SITUACIÓN SOCIO-FAMILIAR. b.1.–No caso de que a/o menor para a/o que se solicita a praza nacese nun parto múltiple: 1 punto. b.2.–No caso de solicitar praza varias/os irmás/ns: 1 punto. b.3.–Por cada membro da unidade familiar afectado por un grao de discapacidade igual ou superior ao 33% ou teña recoñecida a condición de persoa dependente: 1 punto. b.4.–Pola condición de familia monoparental: 1 punto. b.5.–Calquera situación sociofamiliar especial da/do menor debidamente acreditada, sendo imprescindible un informe social emitido polo técnico de referencia do concello: 1 punto. C) SITUACIÓN ECONÓMICA. Renda Per Cápita (RPC) mensual da unidade familiar referida ao indicador público de renda de efectos múltiples (IPREM) vixente: c.1.–RPC inferior ou igual ao 75% do IPREM: 2 puntos. c.2.–RPC superior ao 75% e igual ou inferior ao 125% do IPREM: 1,5 puntos. c.3.–RPC superior ao 125% e igual ou inferior ao 175% do IPREM: 1 punto. c.4.–RPC superior ao 175% do IPREM: 0 puntos.4.11. Listaxe de agarda e adxudicación de vacantes ao longo do curso. Formarán a listaxe de agarda aquelas solicitantes que o manifestaran expresamente e se atopen en algunha das seguintes circunstancias:  Aquelas solicitudes que non obteñan praza.  Aquelas que, obtendo praza, non se lle concederan a xornada e/ou os servizos solicitados.  Aquelas solicitudes presentadas fóra de prazo. Para elaboración da listaxe de agarda seguirase o mesmo procedemento que figura recollido no artigo 4.3. do presente Regulamento. As prazas que non se atopen cubertas unha vez transcorridos 15 días dende o inicio do curso escolar serán consideradas vacantes. As vacantes que se vaian producindo serán cubertas atendendo ás solicitudes que conforman a listaxe de agarda. No caso de existir unha praza vacante, levarase a cabo unha nova baremación atendendo á documentación actualizada nese momento dos expedientes que figuran na listaxe de agarda. No caso das prazas adxudicadas atendendo á listaxe de agarda, terán un prazo de 15 días naturais, contados a partires do día seguinte da notificación de concesión de praza, para formalizar a matrícula na EIM. Unha vez formalizada, disporán dun prazo de 15 días naturais para facer uso da praza. Se rematados os prazos anteriores, non se fai efectivo o uso da praza, decaerá o dereito á praza obtida.4.12. Baixas. Causarase baixa na EIM por calquera das circunstancias seguintes: – Por cumprimento da idade máxima de permanencia na EIM, con excepción de nenas/os con necesidades educativas especiais sempre que exista informe do servizo especializado, podendo permanecer un ano máis na EIM. – Por solicitude da nai/pai, titoras/es ou representantes legais da nena/o. – Por impago da cota establecida durante dous meses consecutivos ou tres alternos. – Por comprobación de falsidade na documentación ou datos achegados. – Por incompatibilidade ou inadaptación absoluta para permanecer no centro. – Por falta de asistencia durante 15 días naturais sen causa xustificada ó longo do curso. – Por incumprimento reiterado das normas da EIM. – Por outras razóns que poidan darse, a proposta da Dirección da EIM. A baixa resolverase pola Alcaldía ou órgano competente á proposta do equipo técnico da área de Benestar Social e previo informe emitido pola dirección do centro no que se recollan as circunstancias que motiven a baixa. As baixas do servizo da EIM serán solicitadas na dirección do centro como máximo ata o día 19 de cada mes para que poidan ser efectivas a partires do primeiro día natural do mes seguinte. As baixas producidas por calquera dos motivos expostos cubriranse coas solicitudes que quedasen en listaxe de agarda. Artigo 5.–Duración do curso académico e horario xeral da EIM. O centro abrirá un mínimo de 8 horas diarias, en xornada partida ou continuada, cinco días a semana, de luns a venres e estará aberto 12 meses ó ano, agás que teña que ser pechado por unha causa xustificada. O curso académico abranguerá dende o 1 de setembro ata o 31 de agosto do seguinte ano. O día de incorporación das nenas/os ao novo curso será o 1.º día hábil do mes de setembro, que será o primeiro día de impartición efectiva da actividade educativa. O último día do curso será o último día hábil do mes de agosto do seguinte ano natural. O período de vacacións das usuarias/os poderá distribuirse en trinta días naturais continuados ou repartidos en quincenas. Neste último caso, non se abonará o mes correspondente á segunda quincena. O mes de vacacións anual da/a nena/o será comunicado na dirección do centro como mínimo con quince días de antelación á data de inicio. Nos casos nos que o ingreso na EIM teña lugar ao longo do curso, a/o nena/a gozará dun período vacacional proporcional ao tempo de asistencia ao curso escolar. Por causas debidamente xustificadas poderase admitir a/ao nena/o os doce meses do ano. O centro permanecerá pechado nos días festivos nacionais, autonómicos e locais. Os días 24 e 31 de decembro e 5 de xaneiro a escola terá horario reducido. Artigo 6.–Descrición dos servizos que oferta. A EIM de Vimianzo como servizo público municipal prestará os servizos de educación infantil de primeiro ciclo, así como os servizos complementarios de comedor, transporte. Artigo 6.1.–Tipos de xornadas e horarios de atención educativa. Existen dúas modalidades de asistencia ao centro: a xornada completa, cun máximo de 8 horas; e a media xornada, cun máximo de 4 horas. Todo o que exceda o horario ordinario entenderase como hora extraordinaria ou complementaria a efectos de cálculo da tarifa a repercutir sobre a persoa usuaria. Con carácter excepcional poderán admitirse solicitudes de xornada partida cando por circunstancias familiares acreditadas documentalmente se xustifique esta necesidade. No caso dos horarios de media xornada ou de xornada completa partida, o tempo de permanencia no centro non poderá ser inferior a 3 horas. Non se poderán facer modificacións de horario ao longo do curso escolar agás por circunstancias debidamente acreditadas mediante unha solicitude perante o Rexistro do Concello de Vimianzo. A proposta de modificación do dito horario será aprobada ou denegada polo órgano competente en función da dispoñibilidade horaria e da necesidade acreditada. No caso de ser aprobada será efectiva a partires do primeiro día do mes seguinte ao da presentación da solicitude. A permanencia das nenas/os no centro non poderá exceder de 8 horas, salvo casos excepcionais e debidamente xustificados. Aquelas nais/pais, titoras/es ou representantes legais que soliciten horarios de media xornada e xornada completa que abranguen a franxa horaria que inclúe o servizo de comedor teñen a obriga de facer uso do dito servizo. De non ser así, deberán axustar a súa solicitude a outro horario distinto. Establecerase un horario flexible de entradas e saídas do centro, pero sempre respectando a actividade educativa e demais rutinas. De non facer un uso axeitado dos horarios, o concello poderá proceder de oficio á modificación do horario de asistencia da nena/o ao centro, previo informe da EIM do incumprimento reiterado do horario de permanencia da nena/o no centro. Para as/os nenas/os que se matriculan por primeira vez, e independentemente do momento do curso no que se produza o inicio do servizo, así como naqueles casos nos que se efectúe unha reincorporación tras un tempo de ausencia, haberá un período de adaptación ou readaptación progresiva que terá unha duración mínima de quince días naturais. Durante o período de adaptación, que ten como obxectivo principal facilitarlle á/ao nena/o a interiorización e aceptación da nova situación, poderase ir aumentando ou diminuíndo pouco a pouco os tempos de estancia e/ou alternar a asistencia das nenas/os en distintos días, sempre en función das necesidades específicas de cada crianza. O período de adaptación será obrigatorio e axustarase ao establecido no regulamento de réxime interno da escola. O centro permanecerá aberto dende as 7.45 horas ata as 19.45 horas. O proxecto educativo abranguerá dende as 10.15 ata as 12.45 pola mañá e de 17.15 a 19.45 horas pola tarde. Fóra deste intervalo haberá flexibilidade no tocante á entrada e a saída das/os nenas/os, sempre e cando non se interfira no servizo de comedor, de xeito que os nenos que fagan uso deste servizo deben estar no centro 15 minutos antes da hora de inicio do almorzo, xantar e merenda. Establécese un horario de saída ás 13.00 horas para as/os nenas/os que non fagan uso do servizo de comedor e ás 14.00 horas para aqueles que facendo uso do comedor non continúen a xornada no centro. Para a xornada de tarde establécese uns horarios de entrada dende ás 15.45 ata as 16.45 horas. Artigo 6.2.–Servizos complementarios. a) Servizo de comedor. A EIM ofertará o servizo de almorzo, xantar e merenda para todas/os nenas/os e nenos que o soliciten seguindo as pautas dunha alimentación san e equilibrada para estas idades. Os prezos destes servizos serán regulados na ordenanza correspondente. O almorzo servirase ás 8.30 horas, o xantar ás 13.00 horas e a merenda ás 17.00 horas. Ademais destes servizos, proporcionaráselles as nenas e nenos un aperitivo de media mañá. Os menús estarán expostos no taboleiro de anuncios da EIM cun prazo dunha semana de antelación. As familias das/dos bebés de menos de 6 meses estarán obrigadas a facilitar os alimentos á EIM. Aqueles solicitantes que asistan ao centro sen opción ao servizo de comedor, poderán ter acceso a este servizo en días soltos sempre que a organización e funcionamento do centro o permita, e que a necesidade de facer uso do dito servizo sexa por razóns puntuais e debidamente xustificadas. A solicitude farase na Dirección do centro con suficiente antelación, ou ben o mesmo día antes das 9.00 horas da mañá, tendo a obriga de abonalo aínda no caso de que chegado o momento non se faga uso do mesmo. O servizo cobrarase xunto coa mensualidade do mes seguinte. A familia que sexa usuaria fixa do servizo de comedor deberá avisar cando, por un período determinado de tempo, non vaia facer uso del, así como cando volva reiniciar o dito servizo. Aquelas usuarias/os do servizo de comedor que de forma reiterada prescindan do seu uso sen causa debidamente xustificada, poderá perder o dereito de seguir sendo usuaria/o do mesmo. b) Servizo de transporte. O servizo do servizo de transporte ten como principal finalidade facilitar o acceso das nenas/os que viven fóra do núcleo urbano de Vimianzo e en todo caso, só se prestará dentro dos límites xeográficos do termo municipal. A prestación do transporte da EIM, cumprirá, como mínimo, os seguintes parámetros: – O transporte deberá estar adaptado para as/os usuarias/os. Deberá contar coas axudas técnicas precisas. Este vehículo debe estar homologado e con tódalas revisións actualizadas para este tipo especial de transporte. – A planificación das rutas e a súa zona de influencia correrá a cargo da Dirección da Escola Infantil Municipal e será aprobada polo Concello, mediante resolución da Alcaldía, con avaliación de factores externos: tráfico, afastamento de domicilios, etc. – Co afán de non interferir no bo funcionamento da Escola, a dirección do centro poderá establecer un número de rutas determinado en base as posibilidades do centro e a existencia dun número mínimo de usuarias/os do transporte dentro da ruta. – O transporte debe estar dotado dunha/dun condutor/a, con permiso axeitado e cunha/cun auxiliar de acompañamento, con capacidade para recoller e transmitir información e prestar axuda e supervisión no traslado. – As paradas estableceranse nos lugares máis convenientes atendendo á seguridade da nena/o. – O traslado será dende a parada establecida para a recollida da nena/o ao centro e viceversa de forma diaria, sen prexuízo de que aquelas usuarias/os que teñan solicitado o servizo de transporte e que sen causa xustificada non o utilicen de forma reiterada, se lles poida ser retirado do seu dereito de uso. – O tempo da ruta ou da permanencia da nena/o dentro do vehículo non poderá superar os 45 minutos. – O horario de transporte debe estar adaptado de tal xeito que non interfira nas actividades do centro. A hora de chegada do transporte á EIM deberá coincidir co inicio da xornada escolar. A familia deberá adaptarse aos horarios e rutas establecidas polo centro atendendo ás actividades ou situacións extraordinarias que puideran producirse e, no seu caso, á modificación de horarios e rutas debido á incorporación de novas/os usuarias/os. – A familia que sexa usuaria do servizo complementario de transporte deberá avisar cando, por un período determinado de tempo, non vaia facer uso del, así como cando volva a reiniciar dito servizo. – Daráselle prioridade ás solicitudes de transporte de ida e volta fronte ás solicitudes solo de ida ou de volta. c) Servizo de horario ampliado. Poderase ofertar o servizo de horario ampliado para aqueles casos nos que, por motivos excepcionais e debidamente xustificados, a/o nena/o teña que superar o límite máximo de 8 horas de permanencia no centro. Os cambios nas características dos servizos da EIM deberán ser solicitados na dirección do centro antes do 19 de cada mes, e faranse efectivos o primeiro día natural do mes seguinte. Excepcionalmente, cando concorran circunstancias excepcionais debidamente xustificadas, os cambios poden facerse efectivos no medio do mes. En todo caso, os cambios serán concedidos en función das posibilidades do centro e os recursos persoais e orzamentarios. Artigo 7.–Horario de visitas. As/os pais/nais, titoras/es ou representantes legais das nenas/os poderán solicitar ser recibidos de conformidade co horario establecido pola dirección para tal fin, logo de ser oída a proposta do equipo educativo, sempre e cando non dificulte a boa marcha do centro. Artigo 8.–Réxime de saídas. As/os nenas/os poderán realizar as saídas establecidas na programación do curso, previa autorización por escrito das nais/pais, titoras/es ou representantes legais. Estas saídas teñen como obxecto: – Establecer relacións sociais nun ámbito cada vez máis amplo. – Establecer vínculo fluídos de relación coas persoas adultas e cos seus iguais. – Observar e explorar o entorno inmediato cunha actividade de curiosidade. – Coñecer algunhas manifestación culturais do seu entorno. Artigo 9.–Relación cas nais/pais, titoras/es ou representantes legais. Trala consulta co equipo técnico da EIM a dirección poñerá en coñecemento das nais/pais, titoras/es ou representantes legais de cada nena/o información sobre a súa evolución integral que terá carácter trimestral. As nais/pais, titoras/es ou representantes legais das nenas/os poderán solicitar reunirse coa titora ou titor da súa filla/o ou coa dirección de conformidade co horario establecido para tal fin, sempre e cando non dificulte a boa marcha da EIM. A EIM disporá dun libro de reclamacións para as/os usuarias/os, e a dirección do centro poñerá en coñecemento do Concello o contido das reclamacións de xeito periódico, agás nos casos nos que se requira unha comunicación inmediata. CAPÍTULO III.–ESTRUTURA ORGANIZATIVA Artigo 10.–Órganos políticos. A/o concelleira/o responsábel será a/o da área de Benestar Social. A EIM estará integrada na área de xestión política da Concellería de Benestar Social, que se coordinará coas restantes áreas políticas e órganos técnicos do Concello relacionados coa escola. Artigo 11.–Órganos técnicos. Todo o persoal da EIM cumprirá cos requisitos establecidos no artigo 20 e 27 do Decreto 329/2005 do 28 de xullo, polo que se regulan os centros de menores e os centros de atención á infancia e demais norma de aplicación.11.1. Dirección pedagóxica. A/o Directora/or pedagóxica da EIM ostentará a representación do centro e será a/o responsable do correcto funcionamento da EIM, así como da planificación e coordinación da actividade educativa. Exercerá a presidencia do Consello Escolar e a coordinación do equipo educativo. A súa formación será, como mínimo, de grao que habilite para o exercicio da profesión de mestra/e de educación infantil ou titulación de mestra/e coa especialidade de educación infantil ou titulación equivalente. Cumprirá as funcións que se lle designen no Regulamento de Réxime Interior e demais normativa que lle sexa de aplicación en función da súa categoría profesional.11.2. Equipo técnico. O Equipo técnico constitúese como un grupo de traballo a través do cal o persoal de atención directa a nenas/os participa do proxecto integral da EIM. Será competencia deste equipo a elaboración, seguimento e avaliación da proposta educativa do centro. Este equipo estará integrado pola/o director/a do centro que exercerá a súa coordinación, e polo persoal de atención directa a nenas/os. As funcións e organización do equipo técnico establecerase no correspondente Regulamento de Réxime Interior. a) Persoal de atención directa a nenas/os. O persoal de atención directa deberá estar en posesión das seguintes titulacións: licenciada/o en pedagoxía ou psicopedagoxía, grao que habilite para o exercicio da profesión de mestra/e de educación infantil, diplomatura en mestra/e coa especialidade de educación infantil ou equivalente ou o título de técnica/o superior en educación infantil ou titulación equivalente. Realizará as funcións que segundo a súa categoría profesional se establezan no convenio colectivo, así como as que lle encomende a dirección da EIM ou o Regulamento de Réxime Interior do centro. A proporción de persoal cualificado coa que deberá contara EIM é, como mínimo, dun número igual ao de unidades en funcionamento máis un, segundo o Decreto 329/2005, do 28 de xullo, polo que se regulan os centros de menores e os centros de atención á infancia. b) Persoal de apoio. Deberá haber, como mínimo, unha persoa de apoio á atención e coidado das nenas/os a cal, ademais das titulacións anteriores, poderá estar en posesión dalgunha das seguintes titulacións: técnica/o en atención socio-sanitaria, técnica/o en animación sociocultural, técnica/o en coidados auxiliares de enfermaría, diplomada/o en puericultura recoñecido pola Consellería de Sanidade ou aqueloutras recoñecidas como apropiadas polo órgano competente na autorización do centro. Desenvolverán as funcións que segundo a súa categoría profesional se establezan no convenio colectivo, así como as que lle encomende a dirección da EIM ou o Regulamento de Réxime Interior do centro. Todo o persoal que realice funcións educativas, de coidados ou vixilancia das/os nenas/os deberá acreditar o seu correcto estado de saúde e periodicamente someterase a un recoñecemento médico axeitado para acreditar que non padece enfermidade infecto-contaxiosa nin defecto físico ou psíquico que impida ou dificulte as súas funcións. Será igualmente preceptiva, a vacinación do persoal contra a rubéola, co especial compromiso das mulleres en idade fértil de adoptar as medidas sanitarias preventivas que correspondan, durante os 3 meses despois da vacinación. Todo o persoal de atención e coidado deberá acreditar coñecementos básicos en primeiros auxilios. O persoal que manipule alimentos deberá estar en posesión do carné de manipulación de alimentos segundo a normativa vixente.11.3. Persoal de servizos. O persoal de servizos xerais está integrado polo persoal de limpeza e cociña, esta/e último con carné de manipulación de alimentos, a ser posible especialista en nutrición infantil. Poderase contar, se é o caso, cunha/cun condutor/a para o servizo de transporte que contará co permiso axeitado. O persoal de servizos realizará as funcións que segundo a súa categoría profesional se establezan no correspondente convenio colectivo así como as que lle encomende a dirección, ou o regulamento de réxime interior da EIM. Artigo 12.–Órganos mixtos.12.1. Comisión de Baremación, Coordinación e Seguimento. Garantirá o bo funcionamento do proceso de admisión en canto á aplicación deste regulamento. A comisión terá a seguinte composición: Presidente: a/o alcalde. Vogais: – A/o concelleira/o de Benestar Social. – 2 técnicas/os da Área de Benestar Social. – A persoa que ocupa Intervención, ou funcionaria/o en quen delegue. Secretario/a: A/O Secretaria/o da corporación ou funcionaria/o en quen delegue. Asistirá un representante da empresa adxudicataria do servizo, con voz e sen voto. Son competencias desta Comisión: – Velar polo cumprimento do presente regulamento no proceso de ingreso. – Aplicar a contía a aboar ou exención a aplicar en cada caso segundo se dispoña na Ordenanza Fiscal Reguladora. – Propoñer á/ao alcaldesa/alcalde as solicitudes de ingreso. – Estudio e resolución dos conflitos de réxime interno. – Aplicación do presente Regulamento.12.2. Consello Escolar. O Consello Escolar é o órgano colexiado a través do que se canaliza a participación na xestión da EIM dos distintos sectores da comunidade escolar. O Consello Escolar da EIM estará composto polos seguintes membros:  A/o directora/or pedagóxico da EIM ou persoal en quen delegue, que será a encargada de presidir o consello.  Unha/un concelleira/o ou representante do Concello de Vimianzo.  Unha/un representante do persoal educativo.  Unha/un representante do persoal de servizos do centro.  Unha/un representante de nais e pais. Todas/os con voz e voto. Actuará como secreteria/o do consello escolar da EIM a/o representante do persoal educativo. As funcións do Consello Escolar serán:  Aprobar e avaliar o Proxecto Educativo de Centro e a Programación Xeral Anual, sen prexuízo das competencias que o equipo educativo ten atribuídas, en relación coa planificación e a organización docente da EIM.  Aprobar e avaliar o Regulamento de Réxime Interior, propoñendo as revisións e actualizacións que se consideren oportunas.  Propoñer cantas medidas sexan precisas para mellorar as instalacións, dotacións e o funcionamento do centro así como vixiar a súa conservación.  Analizar, valorar o funcionamento xeral do centro así como elaborar e propor medidas para a súa mellora.  Calquera outra que se estipule na normativa aplicable. O Consello Escolar regularase polos seguintes criterios de organización:  Reunións: deberá haber, cando menos, dúas reunións durante o curso que serán convocadas pola presidencia cunha semana de antelación e na convocatoria figurará a orde do día. A primeira reunión desenvolverase ao comezo do curso. Se ben, calquera membro do Consello poderá solicitar á presidencia a convocatoria de reunións extraordinarias por motivos importantes aos que haxa que dar solución inmediata. De igual forma e no caso de non existir asuntos que tratar, poderán non convocarse na espera da seguinte.  Acordos: as decisión tomaranse por maioría simple e, no caso de producirse empates, decidirá o voto de calidade da presidencia. O Regulamento de Réxime Interior preverá o procedemento de eleccións das/os representantes de nais e pais e do persoal do centro así como o mecanismo de renovación de ditos colectivos e substitución das vacantes que se produzan cando aínda non finalizou o prazo polo que foi escollido a persoa que cese. Artigo 13.–Asociación de nais e pais de alumnas/os (ANPA). Promoverase e facilitarase a participación das familias, xa sexa creando unha ANPA, ou ben por calquera outra fórmula participativa. A ANPA será o órgano de participación das nais/pais, titoras/es ou representantes legais na xestión da EIM. A necesidade da súa creación será fomentada polas entidades directivas da EIM. Poderán pertencer á ANPA tódalas nais, pais ou representantes legais das/os nenas/os matriculadas/os na EIM. Sen prexuízo do que se estableza nos propios estatutos, a ANPA poderá cumprir as seguintes finalidades:  Defender os dereitos das nais, pais ou representantes legais no relativo á prestación de servizos ás/aos nenas/os.  Colaborar coa dirección da EIM; e co persoal da mesma para favorecer o desenvolvemento integral da poboación atendida en todo canto supoña unha mellora da calidade na prestación dos servizos.  Colaborar nas actividades educativas da EIM.  Recibir información sobre os materiais didácticos adoptados pola EIM.  Calquera outra que dentro da normativa vixente lle asignen os seus respectivos estatutos. A constitución da ANPA realizarase segundo o establecido pola normativa vixente ao efecto. A dirección da EIM informará á ANPA, a principio de curso, dos programas e actividades que se desenvolverán, da normativa establecida en relación coa EIM e doutros aspectos de interese. Igualmente a Dirección da EIM proporcionará á ANPA, durante o resto do curso, canta información relativa ao funcionamento da mesma lle sexa requirida polos órganos de representación desta. A ANPA poderá utilizar os locais da EIM para celebrar as súas reunións sempre e cando non perturben o normal desenvolvemento das actividades. Para iso terán que comunicar á dirección da EIM da convocatoria de reunión con, polo menos, 48 horas de antelación. CAPÍTULO IV Artigo 14.–Normas de saúde, hixiene e benestar. SAÚDE As/os nenas/os deberán acudir ao centro en condicións correctas de saúde e hixiene. Non serán admitidas/os na EIM as/os nenas/os que padezan enfermidades infecto-contaxiosas. A aparición destas enfermidades deberá ser comunicada polas nais/pais, titoras/es ou representantes legais á dirección do centro que, á súa vez, o poñerá de inmediato en coñecemento do Concello. No caso de observarse síntomas dun proceso infecto-contaxioso nas/os nenas/os na propia EIM, informarase á dirección desta, e avisarase ás/aos nais/pais, titores/as ou representantes legais, co fin de evitar a propagación da enfermidade entre as/os demais nenas/os. O reingreso no centro só será posible logo de transcorrido o período de contaxio e tralo informe médico que acredite tal circunstancia. No caso de enfermidade ou accidente sobrevido na EIM, despois das primeiras atencións “in situ” e, á maior brevidade posible, poñerase dita circunstancia en coñecemento das nais/pais, titoras/es ou representantes legais da/o nena/o, que deberán acudir á escola o antes posible para se faceren cargo da/o nena/o. Se é o caso, garantirase que a/o nena/o reciba a atención médica axeitada, estando a Dirección da escola facultada para autorizar os desprazamentos necesarios para tal fin. Non se permite traer ás/aos nenas/os cunha temperatura igual ou superior a 38.º ou solapada con antitérmicos así como con vómitos, diarreas ou outros síntomas indicativos de padecemento dunha enfermidade. Se esta situación persistise durante dous días seguidos pedirase informe médico onde se especifiquen as causas da enfermidade. De aparecerlle calquera destes síntomas no propio centro, será posto en coñecemento das/os nais/pais, titoras/es ou representantes legais para estes recolleren a/o nena/o o antes posible. Se por parte da EIM se aprecia un comportamento reincidente no incumprimento da normativa vixente relativa á saúde da/o menor, apreciándose un risco non só para a/o nena/o enferma/o senón tamén para o resto do alumnado e profesorado, por posible contaxio ou benestar propio, a EIM resérvase o dereito a poñelo en coñecemento do Concello de Vimianzo, para que se avalíe se esta circunstancia pode dar lugar de oficio á baixa da/o nena/o no servizo de EIM. Cando se produza a falta de asistencia á EIM debido a enfermidade ou outras circunstancias, as/os nais/pais, titoras/es ou representantes legais deberán comunicar este feito á dirección do centro, ademais de aportar o correspondente informe xustificativo. Sempre e cando sexa posible, a familia axustará a/s hora/s de administración dos medicamentos fóra dos tempos de permanencia na escola. Nos casos nos que se deban administrar medicinas ás/aos nenas/os na EIM, deberán ir acompañados de receitas médicas actualizadas, nas que constará o nome da/o nena/o, o nome do medicamento, a dose así como a periodicidade da súa administración. Non se lle administrará ningunha medicación que non veña acompañada da devandita receita e a correspondente autorización por escrito das nais/pais, titoras/es ou representantes legais da/o nena/o. HIXIENE As/os nenas/os deben vir correctamente aseadas/os e coa vestimenta e demais pertenzas limpas. É requisito imprescindible que as unllas das/os nenas/os se conserven tódolos días o suficientemente curtas, para que no caso de producirse un arañazo accidental, este sexa superficial e se evite o risco de infección na zona afectada. As/os nenas/os afectadas/os por parásitos como piollos, lombrigas, etc. deberán quedar na casa ata que queden eliminados completamente. Ademais do material escolar destinado ás actividades educativas, as familias deberán aportar calquera outro material que se lle solicite de cara a cubrir as necesidades básicas das/os nenas/os (cueiros, toalliñas húmidas, toalla de pano, mandilón, mudas completas, vaso, etc.) Este material deberá repoñerse na medida en que se vaia usando ou deteriorando e, para evitar perdas e confusións, deberá vir da casa debidamente identificado co nome da/o nena/o, igual que as chaquetas e abrigos que traian vestidos diariamente. As/os nenas/os serán cambiadas/os na medida en que o precisen e seguindo os protocolos internos de hixiene e control de deposicións. O feito de non cumprir con estas normas poderá ser motivo de sanción. BENESTAR A/o nena/o deberá vir á escola con roupa que lle permita moverse con comodidade, chándal ou prendas similares, e seguindo as indicacións que se establezan ao efecto no Regulamento de Réxime Interior da EIM. Nos casos nos que as/os nenas/os requiran, por razón das súas circunstancias persoais, unhas medidas de atención específicas para a súa saúde, hixiene e benestar, deberán xustificarse mediante o informe correspondente. Cubrir este tipo de atencións por parte do centro estará en función dos recursos persoais e materiais dispoñibles. CAPÍTULO V.–DEREITOS E OBRIGAS Artigo 15.–Dereitos e obrigas do persoal. DEREITOS – Recibir información periódica da marcha e funcionamento do centro, a través da directora ou director responsable do mesmo. – Presentar propostas que contribúan á mellora do funcionamento do centro e atención prestada ás/aos menores. – Para o persoal educativo, desenvolver as súas funcións educativas segundo o seu criterio persoal, sempre que se axusten á programación xeral anual do centro, ao proxecto educativo e á lexislación vixente. – A que se lle proporcione dentro das posibilidades do centro, os instrumentos e medios necesarios para desenvolve-las súas funcións axeitadamente en beneficio das/dos menores atendidos. OBRIGAS – Cumprir e facer cumprir de acordo coas súas funcións o presente regulamento. – Velar polo respecto dos dereitos das/dos menores recollidos no presente regulamento e aqueloutros recoñecidos na lexislación vixente. – Gardar estrita confidencialidade sobre os datos persoais das/dos menores aos que teñan acceso en razón das súas funcións, así como o referido a calquera aspecto do funcionamento interno do centro. – Cumprir coas tarefas e responsabilidades derivadas do seu posto de traballo. Artigo 16.–Dereitos e obrigas das familias. DEREITOS – Acceder ao centro e recibir asistencia sen discriminación por razón de nacionalidade, sexo, raza, relixión, ideoloxía ou calquera outra condición ou circunstancia persoal ou social. – A consideración no trato, debida á dignidade da persoa, tanto por parte do persoal do centro como das demais usuarias/os. – O sixilo profesional acerca dos datos do seu historial sanitario e socio familiar. – A realizar saídas ó exterior. – Á intimidade persoal en función das condicións estructurais do centro. – A que se lle facilite o acceso á atención social, sanitaria, educativa, cultural e, en xeral a tódalas necesidades persoais que sexan precisas para conseguir o seu desenvolvemento integral. – A recibiren un tratamento individualizado de contido educativo cara á súa integración socio familiar, que terá como obxectivos prioritarios a súa protección, educación e formación. – A asociarse co obxecto de favorecer a súa participación na programación e no desenvolvemento de actividades do centro. Para o desempeño destes fins, a dirección do centro prestará á asociación de nais/pais un local do centro cando teñan por obxecto os seu fins propios e non perturbe o normal funcionamento das actividades. Para iso bastará cunha comunicación á directora/r do centro da convocatoria con 48 de antelación. – A seren informados de xeito comprensible das medidas adoptadas respecto deles e a pediren explicación de canto afecte á súa propia educación. – A seren educados para a comprensión, tolerancia e convivencia democrática, posibilitándolles que poidan facer uso das súas opcións de forma libre e persoal. – A participación das nais/pais, titoras/es ou representantes legais en actividades educativas previamente planificadas polo persoal docente e destinadas a fomentar a participación das familias na vida do centro. – A seren indemnizados polos danos que lles ocasione o funcionamento do servizo, por parte da entidade concesionaria prestadora do servizo, agás que o dano se producira como consecuencia do cumprimento dunha cláusula imposta pola corporación (entidade concedente) con carácter de ineludible. En todo caso, nos conflitos que se produzan entre o concesionario prestador deste servizo e a/o usuaria/o, ou representantes legais, sempre debe ser posible a intervención decisoria do Concello de Vimianzo, como entidade titular deste servizo público, de conformidade co establecido na lexislación sobre procedemento administrativo. OBRIGAS Os deberes das nais/pais, titoras/es ou representantes legais das/dos usuarias/os da EIM son os seguintes: – Cumprir as normas sobre uso do centro establecidas no Regulamento de Réxime Interno. – Tratar con respecto ao persoal do centro e ás/aos demais usuarias/os; coidando as instalacións. – Participar na vida do centro, de acordo co que se dispoña na normativa de aplicación. – Responsabilizarse daquelas situacións en que por motivos de saúde ou malestar sexa conveniente que o alumnado abandone a escola. – Pagar a contía que se lle liquide consonte a ordenanza fiscal municipal establecida ao efecto. – Comunicar calquera variación na situación social, económica ou familiar que poida implicar cambios nas condicións económicas da praza. En todo caso, serán de aplicación supletoria e/ou complementaria os dereitos e deberes sinalados no Título Preliminar disposicións xerais da Lei 13/2008, do 3 de decembro, de Servizos Sociais de Galicia, así como calquera outra normativa que sexa de aplicación. CAPÍTULO VI Artigo 17.–Réxime de financiamento. En canto ó sistema de financiamento a Escola Infantil Municipal, artellarase coas achegas procedentes das distintas Administracións públicas ou Institucións, incluídas as transferencias que poda efectuar o propio Concello e coas achegas, mediante taxa, das usuarias e usuarios nas condicións previstas na Ordenanza Fiscal Municipal. CAPÍTULO VII.–DAS INFRACCIÓNS E SANCIÓNS Artigo 18.–Réxime sancionador. A este efecto, resultará aplicable a regulación contida no título IX e X da Lei 3/2008 de 3 de decembro de Servizos Sociais de Galicia. CAPÍTULO VIII.–OUTRAS DISPOSICIÓNS Disposición adicional primeira Facúltase á Alcaldía do Concello de Vimianzo a ditar cantas disposicións sexan necesarias para o desenvolvemento do presente regulamento. Baixo a dirección política municipal que resulte da organización político-administrativa do Concello, a actividade ordinaria da EIM de Vimianzo terá como responsables administrativos no Concello o persoal da área de Benestar Social, que se encargarán da supervisión desta natureza. Disposición adicional segunda O presente regulamento entrará en vigor una vez publicado o seu texto íntegro no Boletín Oficial da Provincia e transcorrido o prazo previsto polo artigo 65.2 da Lei 7/85, permanecendo en vigor mentres non se proceda a súa modificación ou derogación expresa. Disposición adicional terceira Elaborarase un documento, na modalidade de contrato, que se asinará entre a empresa adxudicataria da xestión deste servizo e as/os nais/pais, titoras/es ou representantes legais das usuarias, co visado do Concello de Vimianzo e incorporado nun anexo ao prego de condicións que se aprobe co expediente contractual e no que se fixe, polo miúdo, o réxime de dereitos e deberes no funcionamento diario do centro. Disposición adicional cuarta Constituirase unha Comisión de seguimento, composta por membros da Corporación cunha representatividade proporcional á composición do Concello-Pleno, por técnicos da municipais e por representantes da entidade que preste os servizos do centro para garantir o cumprimento deste regulamento, do contrato administrativo de concesión e os dereitos das usuarias. Non obstante, as resolucións administrativas que procedan, serán admitidas polos órganos competentes da Corporación consonte co que estableza o ordenamento xurídico aplicable. Esta Comisión de seguimento será escoitada, pronunciándose mediante ditame, nos supostos de conflito de intereses entre as/os usuarias/os e a empresa adxudicataria do servizo. Disposición adicional quinta Para o non previsto neste Regulamento estarase ó disposto na Lei 5/97 de 22 de xullo de Administración Local de Galicia, Lei 7/85 de 2 de abril e Regulamentos que a desenvolven, na Lei 13/2008, do 3 de decembro, de Servizos Sociais de Galicia e demais lexislación reguladora de ámbito autonómico e estatal. Disposición final Para a aprobación e entrada en vigor do presente regulamento estarase ao disposto no artigo 49 da Lei 7/85, do 2 de abril e no artigo 56 do texto refundido das disposicións legais vixentes en materia de réxime local, aprobado por Real decreto lexislativo 781/1986, do 18 de abril. ANEXO I. MODELO DE SOLICITUDE Documentación que se acompaña: – Fotocopia do documento nacional de identidade da nai e do pai ou representantes legais. – Fotocopia do libro de familia. – Certificado de empadroamento expedido polo Concello de Vimianzo. – Autorización segundo o modelo oficial para poder recadar os datos fiscais. No caso de nulidade matrimonial, separación ou divorcio considerarase a renda de quen exerza a garda e custodia. – Xustificante de ocupación ou desemprego de ambas/os proxenitoras/es (informe de vida laboral, ou xustificante que indique a situación de desemprego). – Certificado expedido polo organismo competente sobre o grao de discapacidade alegada polos membros da unidade familiar. – Informe do equipo técnico da área de Benestar Social, nos supostos nos que sexa necesario por razón da especial situación socioeconómica ou socio-familiar. – Ditame do equipo de orientación específico dependente da Inspección de Educación da Delegación Provincial da Consellería de Educación e Ordenación Universitaria ou do órgano correspondente na Administración do Estado ou nas respectivas Comunidades Autónomas en que se motive a necesidade de integración. – Documentación acreditativa de incidencias tales como: separación de feito de cónxuxe, abandono do fogar ou xustificante de calquera outra circunstancia sociofamiliar alegada. Calquera indicio de cambio non declarado, distorsión ou falseamento da situación socio-familiar, da situación laboral, da situación da vivenda ou da situación económica reflectidas na solicitude, poderá dar lugar a que se inicie de oficio un expediente de comprobación dos datos referidos. Coa apertura deste expediente nomearase instrutora/or secretaria/o que elaborará un informe que será obxecto de análise por parte da Comisión de Baremación, Coordinación e Seguimento. Poderase requirir á/ao solicitante os documentos que se consideren precisos para a resolución do expediente. Só se terán en conta a efectos de baremación do expediente os extremos alegados cos documentos arriba indicados. A omisión, falsidade dos datos ou dos documentos achegados e a duplicidade de solicitudes no momento da matriculación serán causa de anulación. Aos efectos do disposto na Lei Orgánica 15/1999, do 13 de decembro, de Protección de Datos de Carácter Persoal (LOPD), a/o asinante autoriza o tratamento dos datos persoais (incluíndo a súa incorporación nos correspondentes ficheiros) incorporados na solicitude e noutros documentos normalizados relativos á xestión administrativa da EIM “Os Vimianziños”. Que a finalidade para a que se utiliza o tratamento dos seus datos é para a organización educativa e xestión administrativa do centro educativo citado e dar cumprimento á normativa aplicable. A/O asinante poderá exercitar os seus dereitos de acceso, rectificación, cancelación e oposición relativo a este tratamento do que é responsable o Concello de Vimianzo e o Grupo Reacteda, S. L. como entidade responsable da prestación do servizo solicitándoo por escrito no Concello de Vimianzo, nos termos da normativa vixente. Sinatura da/do solicitante Vimianzo,. de. de 20.” Contra o presente Acordo, interporase recurso contencioso-administrativo, ante a Sala do Contencioso-Administrativo do Tribunal Superior de Xustiza de Galicia con sede en Praza de Galicia, s/n de A Coruña, no prazo de dous meses, a contar dende o día seguinte á publicación do presente anuncio, de conformidade co artigo 46 da Lei 29/1998, do 13 de xullo, da Xurisdición Contencioso-Administrativa. Vimianzo, 14 de febreiro de 2018. O alcalde Manuel Antelo Pazos